《戒同生》
清代·王浩

端任一世豪，脱去未半岁。长男方十龄，同生其小字。

携之学校中，后死命吾辈。宵来极不佳，恶睡湿床被。

问以了未羞，俯首笑不对。呵扑我何忍？抚视空陨涕。

伤哉爱与恩，此局岂常在？更过数十年，吾汝皆在外。

及兹自勉力，尚可奋前载。同来吾戒汝，此事不可再。

今去分枣栗，吾决为汝讳。

作者简介：王浩（1894--1923），字然甫，一字瘦湘，江西南昌人。诸体俱工，宗奉宋贤，以七律见长。陈散原评谓：“吐弃凡近，多骨重神寒之作，力追山谷，笔端可畏，然间有摹拟太似处。”有家藏钞本《思斋集》。